Dame i gospodo delegati, poštovani gosti, srdačno vas pozdravljam i otvaram 13. sjednicu Doma naroda Parlamentarne skupštine Bosne i Hercegovine. Na sjednicu su pozvani naši redovni gosti, predsjedavajući i članovi Predsjedništva BiH, predsjedavajući i članovi Savjeta ministara BiH, predstavnici međunarodnih organizacija, ambasada u BiH, koji redovno prate rad našeg Doma, predstavnici Izvozno- kreditne agencije BiH. Sjednici prisustvuje 13 delegata, od kojih iz bošnjačkog 5, hrvatskog 4 i srpskog 4 delegata. Delegat Sredoje Nović iz opravdanih razloga nije u mogućnosti da prisustvuje sjednici, ista je situacija i sa delegatom Martinom Ragužem. Do današnje sjednice dostavljeni su takođe pismeni odgovori na usmeno postavljena pitanja delegatkinje Zdenke Džambas, postavljeno na 11. sjednici Doma naroda i delegatkinji Ljilji Zovko, postavljeno na 9. sjednici Doma naroda. Da li delegatkinje žele da komentarišu dobijeni odgovor? Ne, zahvaljujem. Sada prelazimo na dnevni red sjednice. Za 13. sjednicu predlažem slijedeći Dnevni red 1. Usvajanje Zapisnika sa 12. sjednice Doma naroda Parlamentarne skupštine BiH; 2. Prijedlog zakona o Budžetu institucija BiH i međunarodnih obaveza BiH za 2016. godinu, dostavljen od Predstavničkog doma Parlamentarne skupštine BiH; 3. Prijedlog zakona o azilu (drugo čitanje), predlagač: Savjet ministara BiH, zakon broj: 01,02-02-1-12/15 od 06.08.2015. godine; 4. Izvještaj komisije Kolegijuma o nastojanju za postizanje saglasnosti o Zaključku Komisije za spoljnu i trgovinsku politiku, carine, saobraćaj i komunikacije u vezi s Informacijom o problemima u poslovanju i funkcionisanju BHRT-a, od 28.10.2015., koji glasi: „Dom naroda Parlamentarne skupštine BiH neupitno se zalaže za zakonito poslovanje javnih emitera i snažno podržava istinito, cjelovito, nepristrasno i pravedno informisanje javnosti o svim događajima u BiH, ravnopravno na jezicima tri konstitutivna naroda, na tri kanala u okviru Javnog RTV sistema, u duhu međunarodnih i evropskih propisa i standarda, kao i 2 Rezolucije Evropskog parlamenta i odredbi Ustava BiH.“, broj: 02-50-6-16-12/15 od 22.12.2015. godine; 5. Izvještaj komisije Kolegijuma o nastojanju za postizanje saglasnosti o Zaključku Komisije za spoljnu i trgovinsku politiku, carine, saobraćaj i komunikacije u vezi s Informacijom o problemima u poslovanju i funkcionisanju BHRT-a, od 28.10.2015., koji glasi: „Dom naroda Parlamentarne skupštine BiH obavezuje Savjet ministara BiH i Ministarstvo komunikacija i transporta BiH da, u što kraćem roku, a najkasnije do kraja 2015. godine, pripreme i Parlamentarnoj skupštini BiH dostave prijedlog izmjena zakonodavstva u oblasti Javnog radiotelevizijskog sistema koje će biti u skladu sa Ustavom BiH kao i stavovima iznesenim u Rezoluciji Evropskog parlamenta o napretku BiH iz aprila 2015. godine i zajedničkoj izjavi predsjedavajućih sa 17. interparlamentarnog sastanka Evropskog parlamenta i Parlamentarne skupštine BiH iz maja 2015. godine, u kojoj je naglašeno da je za javne medije u BiH od suštinskog značaja emitovanje programa na svim službenim jezicima.“, broj: 02-50-6-16-12/15 od 22.12.2015. godine; 6. Informacija o ocjeni stanja u Izvozno-kreditnoj agenciji Bosne i Hercegovine s predloženim strateškim opcijama, materijal Izvozno-kreditne agencije BiH, broj: 01,02-50-19-487/15 od 12.11.2015. godine; 7. Davanje saglasnosti za ratifikaciju Sporazuma između Bosne i Hercegovine i Švedske o razvojnoj saradnji 2014-2020. godina, broj: 01,02-05-2-148/15 od 20.11.2015. godine. Da li se neko javlja za riječ? Ima li prijedloga za izmjene i dopune dnevnog reda? Nema, zahvaljujem. Ovo je usaglašeni dnevni red Kolegijuma Doma naroda. S obzirom na to da nema izmjena i dopuna, dnevni red je usvojen i o njemu se ne glasa u skladu sa članom 60. Poslovnika Doma naroda. Prelazimo na tačku jedan, Ad. 1. Usvajanje Zapisnika sa 12. sjednice Doma naroda Parlamentarne skupštine Bosne i Hercegovine Otvaram raspravu. Da li se neko javlja za riječ? Nema prijavljenih. Zahvaljujem. Zaključujem raspravu. I prelazimo na izjašnjavanje o Zapisniku sa 12. sjednice. Hvala vam. Od prisutnih 13 delegata – 12 delegata je glasalo za, protiv nije bio niko, a uzdržan je bio 1 delegat. Iz Federacije 9 za, iz Republike Srpske 3 za i 1 uzdržan. Postoji opšta i entitetska većina, pa konstatujem da je Zapisnik sa 12. sjednice Doma naroda Parlamentarne skupštine BiH usvojen. 3 Prelazimo na tačku dva, Ad. 2. Prijedlog zakona o Budžetu institucija BiH i međunarodnih obaveza BiH za 2016. godinu, dostavljen od Predstavničkog doma Parlamentarne skuštine Bosne i Hercegovine
Uvaženi predsjedavajući, poštovane koleginice i kolege delegati, dame i gospodo. Obzirom da se radi o jednom od najznačajnijih dokumenata koji svaka država usvaja, kojim se na izvjestan način generišu i politike koje će Savjet ministara voditi u 2016. godini i naravno sa svim onim obavezama koje smo mi preuzeli kroz potpisivanje određenih izjava i na našem evropskom putu, naravno da sve predpostavke trebalo bi da budu sadržane i u ovom Budžetu. Budžet, ja ću prvo govoriti o Budžetu iz formalno-pravnih razloga zašto mislim, bez obzira što danas kroz ovaj Parlament 30. decembra 2015. godine idemo kroz osnovni zakonodavni postupak i ako bi se u potpunosti držali i Poslovnika i svega onoga kako se to 4 dešavalo, onda je potpuno jasno da Budžet koji će danas biti vjerovatno usvojen, jer ima dovoljno glasova parlamentrne većine. Međutim, sve ono što godinama su određene kolege govorile da to nije dobro, da Budžet moramo da vodimo transparentno i da do njega dođemo na jedan vrlo transparentan način, evo i danas vidimo da smo dočekali kraj godine, a da Budžet imamo u formi i danas će vjerovatno on i biti usvojen. Ako prođemo svih onih deset koraka koji su potrebni za usvajanje Budžeta, od početka ove godine pa do kraja godine, onda je potpuno jasno da smo mi imali čitav niz razgovora i edukacija za nove i delegate i poslanike, kako se usvaja jedan budžet. Evo danas imamo primjer da imamo Budžet koji ćemo usvojiti i na kraju krajeva, ja se nadam da bar oni koji ga usvajaju imaće dovoljan okvir za iduću godinu da kvalitetno rade. Naravno da mi često zanemarujemo da je uloga Parlamenta kao zakonodavnog tijela u budžetskom procesu značajna, višestruka, a principi demokratije i dobrog upravljanja, traže da Parlament preuzme veću i značajniju ulogu u budžetskom procesu u svakoj zemlji, da li smo mi to uradili, na nama je samim da sudimo. Ono što mislim da i što sam rekao da sama priprema, bar kada je Parlament kao najviša institucija u ovoj državi u pitanju, mislim da nismo prošli sve one faze koje smo trebali proći, da bismo došli do jednog značajnog dokumenta. Ja predlažem da sledeće godine, da jednom bar u Parlamentu, a ja evo sam i u drugom sazivu Doma naroda, da prođemo jednu kompletnu proceduru, da i delegati budu u prilici da više učestvuju u kreiranju ovoga važnog dokumenta i da na kraju krajeva kroz čitav onaj budžetski ciklus koji se završava izvršenjem Budžeta, dođemo do nećega što govori i o vladavini prava i o svemu onome što je bitno da sve institucije funkcioništu. A evo reći ću i u ovom prvom čitanju i načelno, naravno moguće je vjerovatno kroz drugu fazu ulagati amandmane, ali to bi bilo vjerovatno uzaludan posao, ali činjenica je i osvrnuću se samo na nekoliko stavki u ovom Budžetu, za koje mislim da traže dodatno objašnjenje. Svima je nama poznato da je potpisan Memorandum o razumjevanju u septembru mjesecu sa sedam federalnih ustanova kulture kojim se obavezalo Ministarstvo civilnih poslova da će od 2016. do 2018. godine obezbeđivati po 2,5 miliona maraka za rad tih institucija. I to ne bi ništa bilo sporno, da je to u skladu sa svim zakonskim normama i naravno, da svi mi treba da vodimo računa oko i kulture i sporta, jer kroz taj način smo promoteri, ali onda to treba da radimo i transparentno i da sve institucije kulture i sporta u ovoj državi imaju istu ulogu. Na kraju krajeva, i punjenje Budžeta kao što znamo ide sa 2/3 sredstava iz Federacije BiH i 1/3 sredstava iz Republike Srpske. Naravno, neki moraju da prođu konkurenciju, da idu sa programima, da idu sa svim onim svojim predlozima kako misle da to treba kvalitetno da se uradi, a evo vidimo da je kroz ovo što možemo pogledati komparativno, da su grantovi za kulturu i sport u 2014. bili 2,5 miliona, u 2015. godini 4,2 i 2016. godini 6 miliona. Naravno, na uštrb toga i budžetska rezerva je danas, izgleda drugačije i vidimo da je sa 5,3 miliona u 2015. godini danas iznos koji je sasvim drugačiji i koji iznosi negdje oko pola miliona. Ono što je vrlo bitno, svi mi znamo i kako se upotrebljava budžetska rezerva i zašto je to potrebno. Evo, ako je opredeljenje Savjeta ministara da to ide ovim putem, da neće biti nikakvih interventnih događaja ili će se to rešavati na neki drugačiji način, onda i to je pravo da u kreiranju politike, pa i finansijske, za provođenje svih onih aktivnosti koje će se desiti u 2016. godini, moguće je to da bude i ovako. Lično smatram da smo evo u ovom vremenu u kome je pred BiH mnogo izazova u kojem smo imali vrlo turbulentnu 2015. godinu i kada bi se vraćali, možda mnoge normalne države ne prolaze ovakav sled događaja u desetljećima kao što smo mi imali u 2015. godini, daje nam za pravo da u kreiranju svih politika, pa tako i u kreiranju Budžeta, moramo da to radimo na sasvim drugačiji način. Moramo da napravimo jednu sinhronizaciju u BiH u kojoj 5 ćemo doći do određenih rešenja koja će nam omogućiti da BiH krene sasvim jednim novim putem. Naravno, meni je potpuno jasno i svima nama je jasno, da kreiranje politike ima parlamentarna većina i to je i demokratski i sasvim legalno. Ali evo, imao sam za potrebu da kažem da je to moglo ići sasvim drugim putem, mislim da raspoloženje i ljudi koji su zajedno sa mnom u Komisiji za finansije i budžet je bilo da aktivnije uzmemo učešće u svemu ovome, da imamo jedno programsko budžetiranje koje bi bilo u onom budžetskom kalendaru onako kako to predviđaju zakoni. Ali evo, danas imamo ovo što imamo. Budžet je naravno u budžetskom okviru kakvim je bio i do sada, naravno vidimo i određena povećanja kada je u pitanju inostrani dug i naše obaveze prema tome. Ali evo, mislim da unutrašnja struktura Budžeta je trebala biti drugačija. Hvala.
Hvala i Vama gospodine Rodiću. U obavzi sam u ime Kolegijuma Doma naroda da pojasnim ovaj dio koji je vezan za sam Budžet i za rokove, kako bi svi delegati, a i javnost samo bili, dobili jedno podsjećanje na sve to. Dakle, član 127. Poslovnika kaže: „Da nakon što Paralmentarna skupština BiH dobije Prijedlog zakona koji sadrži Budžet institucija BiH za slijedeću godinu, koje je uputilo Predsjedništvo BiH, u skladu sa Zakonom i rokovima, propisan je Zakon, prvo ga razmatra Predstavnički dom. Nakon usvajanja, Predstavnički dom dostavlja Prijedlog zakona s Bužetom Domu najkasnije do 15. novembra tekuće godine.“ I stav 3.: „Prilikom donošenja Budžeta primjenjuju se odredbe kojima se reguliše osnovni zakonodavni postupak. Međutim, Kolegijum Doma skraćuje rokove i preduzima sve potrebne mjere za donošenje Budžeta ili po potrebi izmjene i dopune Budžeta, najkasnije do 15. decembra tekuće godine.“ Ova situacija u kojoj se sada nalizimo je situacija koja je, dakle, uslovljena radom drugih zajedničkih organa BiH i u tome smislu ja mogu samo da kažem da smo mi kao Kolegijum Doma naroda učinili sve što je neophodno. Ako barem nismo mogli do 15. decembra, kao datuma konkretnog, da obavimo svoj posao, jer drugi ljudi nisu obavili svoj posao kako je to trebalo po predviđenim rokovima, da smo makar u istom mjesecu uspjeli to da uradimo, zakazujući i održavajući ovu sjednicu Doma naroda, praktično na isti dan kada to radi i Predstavnički dom. Ono što je takođe važno, to je da smo u međuvremenu, dakle, pravovremeno obavijestili sve delegate o tome da je danas dan za usvajanje Budžeta i da je shodno tome postojao prostor da se eventualne primjedbe u vidu amandmana na Budžet pripreme, koje bi bile naravno u ove dvije rasprave koje praktično vodimo u istom danu, možda i uvažene. Shodno tome, formalno su se dakle ispunili svi uslovi koji su zavisili od ovog Kolegijuma Doma naroda i od našeg Doma, da danas evo sa zakašnjenjem od svega 15 dana, bude usvojen Budžet, a imajući u vidu rok od 15. decembra za usvajanje Budžeta u toku tekuće godine i ponovo možemo samo da izjavimo žaljenje, ukoliko nam je to uopšte dopušteno imajući u vidu da su ravnopravne kolege, što prethodno njima nije bilo omogućeno, odnosno oni nisu bili u prilici da svoj posao pravovremeno obave i dostave nama ovaj Budžet do 15. novembra. Dakle, uz dužno izvinjenje svima vama kao kolegama, ali i uz napomenu da smo mi kao Kolegi učinili sve što je bilo i moguće i Poslovnikom određeno. Dakle, nadam se da 6 ovo objašnjenje koje smo dali, nije shvaćeno kao opravdanje, nego čisto kao jedna analiza iz koje se vidi da je ovaj Dom savjestan u obavljanju ovog kalendarskog posla, o kome je uvaženi kolega Dragutin Rodić govorio. Hvala. Riječ dalje ima, uvaženi kolega, gospodin Nebojša Radmanović. Izvolite gospodine Radmanoviću.
Hvala gospodine predsjedavajući. Nismo ni mislili da je Kolegi ovog Doma odgovoran za ovo stanje u kome se nalazimo, ali moramo i sebi priznati, a i javnosti, da je potpuno neobično čuti predposlednji dan tekuće godine, predposlednji dan fiskalne godine, imamo Budžet u prvom čitanju. I nije odgovornost Kolegija ovoga Doma, ali ima odgovornih i moramo ukazati na to. Moramo reći da nam se čini da dvadesetak godina od rata na ovamo nismo odrasli. Usvojili smo zakone koji su pravi, ali ih ne poštujemo. Moramo reći i u ovom Domu, ali i u onom drugom, koji nam je zakasnio sa ovim slanjem, ko je odgovoran za to. Podsjetiću vas dame i gospodo, Savjet ministara obavezan je Predsjedništvu BiH podnijeti Nacrt zakona o Budžeti itd. najkasnije do 15. oktobra tekuće godine. Evo predsjedavajućeg i njegovog zamjenika, valjda je red da čujemo ovdje da li su oni ovo ispoštovali, da li su na vrijeme poslali to Predsjedništvu. Drugi stav kaže: „U skladu sa vlastitim Poslovnikom, Predsjedništvo BiH,“ i pozvali su se na vlastiti Poslovnik kada su nam ovo poslali, „dužno je Parlamentarnoj skupštini BiH dostaviti Zakon o Budžetu do 1. novembra tekuće godine.“ I sve to piše u Zakonu o finansiranju institucija BiH. Znamo da Predsjedništvo nije poštovalo ovo, znamo jer smo vidjeli datum da su nam poslali to prije 12 dana, a trebali su prije mjesec i po dana. Zar nije normalno da još u septembru ili oktobru pročitamo vijest u medijima da se priprema ili da je već u nekoj fazi Nacrt budžeta za narednu godinu? Kao što je rekao kolega Rodić najvažniji, ali evo uzmimo da je jedan od važnijih dokumenata koje godišnje usvaja Parlament i ne slučano Parlament. Kakva je demokratija ako Parlament, oba dom, u jednom danu četiri čitanja imaju i to prođe za sat-dva, Budžet? A narodni predstavnici su oni koji odgovaraju kako se troše narodne pare, a ne izvršna vlast, njima samo prenosimo da oni u tome rade. Kako se mi ponašamo to? Nikako. Nije opravdanje što je prethodnih godina bilo slično ili isto. Prošlu godinu su, nismo diskutovali ovako, znali smo kako je formiran Savjet ministara, bilo je kasno. A zar nije bilo moguće da ove godine to uradimo na vrijeme? Podsjećam vas na jednu dobru izjavu glavnog tužioca, prošle sedmice čini mi se, koji kaže – Tužilaštvo BiH će posebno pratiti one koji prekrše zakon. Je li ovo nije kršenje zakona, ovo o čemu sada govorim? Ne mislim naravno da će Tužilaštvo nešto da govori o Predsjedništvu ili o Savjetu ministara, na kraju ovim Zakonom nije ni predviđeno da oni budu kažnjeni ako oni zakasne. U Zakonu je ako ste vidjeli, kazna za one koji su zakasnili jedan dan da predaju zahtjev za Budžet, kazna za one koji su zakasnili jedan dan izvještaj da ne podnesu, ali ne za one koji nas dovedu poslednji dan fiskalne godine da imamo Budžet na stolu, koji je nije uzmi ili ostavi, ali skoro da je tako. Neka ovo bude pouka svima nama kako treba ubuduće raditi. Ova vlast koja se snažno oslanja na međunarodne sponzore ovdje, treba da njih upita je li tako u njihovim zemljama. Ne primjećujemo da se javljaju oko ovoga. Za svaku sitnicu drže predavanja, kritikuju, od visokog predstavnika do predstavnika EU. Ni 7 javili se nisu da kažu, gospodo kasnite sa budžetom i to ne malo kasnite. Ne primjećujemo ni nevladin sektor koji voli da govori o svemu i o svačemu, često ima pravo, da uopšte je spomenuo kasnimo li sa Budžetom. Kasnimo, i mi smo odgovorni, bez obzira što direktno nismo odgovorni, kao što kaže predsjedavajući Tadić. Ali smo odgovorni što ne ukazujemo na ovo, da se ovako ne može raditi u budućnosti. Prirodno, kada bismo ušli u detalje, onda bismo našli još raznih stvari. Ustav BiH je rekao za što su budžetska sredstva, ako dobro pamtim, u članu 7. ili 8. za finansiranje ustanova BiH. Oni koji su najodgovorniji ovdje za Budžet, Predsjedništvo, smatraju da su ustanove crkvene opštine, samostani, muftijstva, pojedinci koji traže raznu vrstu pomoći. Oni za to dijele pare. I ponovo im ovdje dajemo pravo da oni dijele pare oko toga. I niko ne kaže da je to prekršaj i Ustava BiH i svi misle da to može tako da prođe. Nažalost prolazi, već skoro 20 godina. I ovaj Dom, a i ovaj koji nam je poslao kasno Budžet, morali bi da ustanu protiv toga i da kažu, mi smo odgovorni za trošenje sredstava u ovoj zemlji, da prozove one koji su zakasnili, ako su zakasnili, a evo predsjedavajućeg i njegovog zamjenika ovdje, ja ih pozivam da nam kažu jesu li oni zakasnili kada su slali Predsjedništvu, a za Predsjedništvo znamo i kako je zakasnilo i zašto je zakasnilo i zašto dijeli ovako pare, a ne znamo zašto im ponovo dajemo da dijele pare kako hoće, bez ikakvih kriterija, mimo svih zakonskih osnova. Zbog svega ovoga što sam rekao, ne mogu glasati za ovakav Budžet. Hvala vam.
Hvala i Vama gospodine Radmanoviću. Riječ ima uvaženi kolega, gospodin Halid Genjac. Izvolite gospodine Genjac.
Zahvaljujem predsjedavajući. Naravno, Budžet ima svoj značaj i ne treba ga ni potcjenjivati, ni precjenjivati, pogotovo budžete ovakve vrste. Ali ono što se mogu složiti i što sam i ranije u više prilika isticao, nije dobro da se Budžet usvaja u jednom čitanju, uskraćuje se ona dimenzija transparentnosti i javnosti koja je neophodna prilikom ovakvih dokumenata i to smo isticali i više puta u poslednjih nekoliko godina i mislim da se oko toga svi možemo složiti i to nije problem. Međutim, diskusija o rokovima koji postoje u Poslovniku, a i u zakonu, ja mislim da je dobra i da je ona već dala rezultate. Ja mislim da je rijeko kad do sad Vijeće kao sad, Vijeće ministara u ovom roku programiralo Budžet, izradilo Prijedlog i dostavili ga Predsjedništvu. I da je rijetko kad do sad Predsjedništvo do 18. decembra dostavilo Budžet u Parlamentarnu skupštinu. Ako se ima u vidu ova odredba Poslovnika koja kaže da će Parlamentarna skupština učiniti sve da se Budžet usvoji do 15. decembra, da je recimo Kolegij Predstavničkog doma učinio sve što je mogao, mi smo imali od 18. decembra do danas, mogli imati dva čitanja. Prema tome, a onda je mogao i Dom naroda imati dva čitanja bez ikakvih problema. A mi svi dobro znamo kako je teško naći termin da se zakaže komisija parlamentarna zbog raznoraznih obaveza poslanika. Zato hoću, naime, da kažem da ovaj trend koje Vijeće ministara ima da izvrši programiranje, da utvrdi Budžet, da ga dostavi u proceduru u jako dobrom roku, mada malo kasnije nego što je propisano, vjerujem da će do iduće godine taj prijedlog biti i u poslovničkom roku. 8 Tako da, imajući sve to u vidu i imajući u vidu i proteklu godinu i sve ono što se je dešavalo, mislim da treba Vijeću ministara izraziti podršku za ovakav pristup, za nastojanje da se rokovi poštuju, da se ispoštuju, a mi bi trebali malo pogledati oko Parlamentarne skupštine da li smo možda mogli za ovih 10-ak – 12 dana osigurati dva čitanja. Ja mislim da jesmo. Hvala.
Hvala i Vama gospodine Genjac. Riječ ima uvaženi kolega, gospodin Darko Babalj. Izvolite gospodine Babalj.
Evo prije svega da vas sve pozdravim, ... da budem kratak jer, hajde neću reći da nisam imao prilike, ali ovo je prilika reći neke stvari, evo neću reći u ime srpskog kluba, ali ću reći u ime SDS-a, da sam i ja kao čovjek u jednom trenutku osjetio bojazan gledajući izjave svojih političkih suparnika u prethodnih godinu, godinu i po dana oko fame Budžeta BiH, prenosa nadležnosti, osnivanja novih agencija, pa čak osnivanja novog ministarstva jednog, pa drugog. Evo da se zahvalim kolegama iz druga dva naroda, a stalno upozoren na pritiske koji dolaze s vaše strane i da kažem građanima BiH, odnosno Republike Srpske da nije bilo nikakvih pritisaka, da je okvir ovog Budžeta 950 miliona, kao što je bio i u prethodnim godinama, da nema slabljenja Republike Srpske, da sam čitao, čitao, čitao, čitao, da nađem te nove agencije i nova ministarstva. Evo da informišem građane Republike Srpske da nema novih ministarstava, da nema novih agencija i da skratim priču, to me onako ovdje tišti, da nije bilo izdaje interesa Republike Srpske, nego jedan normalan rad gledajući kako da nešto doprinesemo zajednicama u kojim živimo i tom prilikom se zahvaljujem predsjedavajućem Zvizdiću i gospodinu Bevandi u ime građana Istočnog Sarajeva i razumijevanja koje ste vi našli, a zove se rezervisanje sredstava za sufinansiranje Evropskog zimskog olimpijskog festivala o kojem bi mi u budućem periodu trebali svi afirmativno da pričamo, jer ukoliko drage kolege ne znate, a i vi gospodo novinari ne znate, to su Olimpijske igre do 21 godine i biće više takmičara u gradu Sarajevu i u Istočnom Sarajevu nego što ih je bilo 1984. godine. Nažalost, mi nismo imali razumijevanja u Istočnom Sarajevu od Vlade Republike Srpske, a ovom prilikom se vama zahvaljujem na razumijevanju. Hvala.
Hvala gospodine Babalj. Lako je ubijediti narod, ali Slavka Mitrovića nije. Ima li još prijavljenih za diskusiju? Nema. Hvala vam. Prelazimo sada na izjašnjavanje. Dakle, glasamo o Prijedlogu zakona o Budžetu u institucijama BiH i međunarodnih obaveza BiH za 2016. godinu u prvom čitanju. Pokrenite glasanje. Zahvaljujem. Od prisutnih 13 delegata – za je bilo 10 delegata, 3 delegata su bila protiv, uzdržanih nije bilo. Iz Federacije – 8 za, 1 protiv, niko uzdržan. Iz Republike Srpske – 2 za, 2 protiv, niko uzdržan. 9 Imajući u vidu da postoji opšta i entitetska većina konstatujem Prijedlog zakon o Budžetu institucija BiH i međunarodnih obaveza BiH za 2016. godinu je usvojen u prvom čitanju. Sada otvaramo raspravu o prijedlogu Kolegija Doma naroda da se odmah obavi i drugo čitanje u skladu sa članom 103. stav 4. Da li se neko javlja za riječ? Nema prijavljenih. Hvala vam. Zaključujem raspravu. Prelazimo na izjašnjavanje o prijedlogu Kolegijuma da se u skladu sa odredbom člana 103. stav 4. Poslovnika doma naroda Prijedlog zakona o Budžetu institucija BiH i međunarodnih obaveza za 2016. godinu odmah razmatra u drugom čitanju. Pokrenite glasanje. Hvala. Od prisutnih 13 delegata – 10 je bilo za delegata, protiv su bila 3 delegata, uzdržanih nije bilo. Iz Federacije – 8 za, 1 protiv, niko uzdržan. Iz Republike Srpske – 2 za, 2 protiv, niko uzdržan. Postoji opšta i entitetska većina pa konstatujem da je prijedlog Kolegijuma da se Prijedlog zakona o Budžetu institucija BiH i međunarodnih obaveza BiH za 2016. godinu razmatra odmah i u drugom čitanju, usvojen. Sada otvaram raspavu o Prijedlogu zakona u drugom čitanju. Izvolite. Prijavljenih nema. Zaključujem raspravu. Prelazimo na izjašnjavanje o Prijedlogu zakona o Budžetu institucija BiH i međunarodnih obaveza BiH za 2016. godinu u drugom čitanju. Zahvaljujem. Od prisutnih 13 delegata – 10 delegata je bilo za, 3 su bila protiv, uzdržanih nije bilo. Iz Federacije – 8 za, 1 protiv, uzdržanih nema. Iz Republike Srpske – 2 za, 2 protiv, uzdržanih nema. Postoji opšta i entitetska većina pa konstatujem da je Zakon o Budžetu institucija BiH i međunarodnih obaveza BiH za 2016. godinu usvojen i u drugom čitanju. Prelazimo na rad po tački tri, Ad. 3. Prijedlog zakona o azilu (drugo čitanje), predlagač: Savjet ministara BiH, zakon broj: 01,02-02-1-12/15 od 06.08.2015. godine S obzirom na to da se Prijedlog zakona razmatra u drugom čitanju vodi se rasprava o amandmanima i glasa o Prijedlogu zakona. Dobili ste Izvještaj Zajedničke komisije za ljudska prava Parlamentarne skupštine BiH. Komisija je prihvatila Prijedlog zakona o azilu zajedno sa tri amandmana koji su postali sastavni dio teksta ovog Zakona i predlaže Domu njegovo usvajanje. Predstavnički dom je na 21. sjednici održanoj 29.10.2015. godine usvojio Zakon o azilu u drugom čitanju sa ukupno šest amandmana, tri koje je usvojila Zajednička komisija za ljudska prava i tri amandmana koje je predložio poslanik Damir Arnaut. Riječ dajem gospodinu Halidu Genjcu kojeg je Zajednička komisija odredila za izvjestioca na sjednici Doma naroda. 10
nije uključen mikrofon
Kao u Izvještaju. Zahvaljujem se. Sada riječ dajem predlagaču Zakona, ukoliko želi. Ne želi. Zahvaljujem. Otvaram raspravu. Da li se neko javlja za riječ? Zaključujem raspravu. I prelazimo na izjašnjavanje o Prijedlogu zakona o azilu. Hvala vam. Od prisutnih 13 delegata – 12 delegata je bilo za, 1 je bio protiv, uzdržanih nije bilo. Iz Federacije – 8 za, 1 protiv, uzdržanih nema. Iz Republike Srpske – 4 za, protiv i uzdržanih nema. Postoji opšta i entitetska većina pa konstatujem da je Zakon o azilu usvojen. Konstatujem da je Zakon o azilu usvojen u različitom tekstu u odnosu na Predstavnički dom, te da moramo formirati Zajedničku komisiju za usaglašavanje teksta Zakona. Ima li prijedloga za člana Zajedničke komisije za usaglašavanje teksta Zakona? Do mene su od članova Kolegija stigli neki prijedlozi, ali pitam i šefove klubova. Gospodine Genjac izvolite. Predloženi ste Vi gospodine Genjac, jel' se slažete sa tim?
nije uključen mikrofon
Dobro. Gospođo Zovko, Vi ste predloženi, jel' se slažete sa tim? U ime Kluba delegata srpskog naroda, Babalj je li? ____________(?) [[nije uključen mikrofon]] Babalj, hvala Vam. ____________(?) [[nije uključen mikrofon]]